Høringssvar - forslag til revisjon av miljøkrav for svanemerking av

Stiftelsen miljømerking Norge

v/ Kristian Kruse

kk@svanemerket.no

Deres ref. Dato

2014 158/1.1.3/AW/KK 29.01.2015

levende lys, versjon 2

Takk for tilsendt informasjon om de nye foreslåtte kriteriene for miljømerking av levende lys, samt utsatt svarfrist til 30. januar, jfr. e-post fra Kristian Kruse 21. januar.

**Miljøkrav: 2.1 Ressurser**

Regnskogfondet mener at palmeolje ikke bør tillates brukt som råstoff i svanemerkede lys, da eksisterende produksjon, inkl. den sertifiserte, ikke er tilfredsstillende bærekraftig.

Konvensjonell palmeolje­produksjon har de siste tiårene rasert enorme arealer regnskog, på bekostning av bl.a. biomangfold og skogfolks livsgrunnlag og rettigheter. Den vanligste sertifiseringsordningen for palmeolje, RSPO, forsøker å bøte på noen av disse forholdene, men standardene er ikke strenge nok til å unngå at det hugges verdifull (sekundær)skog, eller ødelegges karbonrik torvmyr, for å etablere sertifiserte oljepalmeplantasjer. Dette medfører store klimagassutslipp i tillegg til problemene nevnt over for biomangfold og skogfolk. Det finnes foreløpig ingen andre sertifiseringsordninger for palmeolje av noen skala som har gode bærekraftstandarder. Vi forstår derfor ikke relevansen av bilag/vedlegg 2 i høringsdokumentene, som beskriver retningslinjer for skogsertifisering, en palmeoljeplantasje kan ikke anses som skog.

**3. Bruks- og kvalitetskrav O24: Informasjon til forbrukeren**

For øvrig har vi kun en generell merknad om at informasjon til forbrukeren alltid bør opplyse om råvarekilde og -mengde, og i de tilfeller hvor det er snakk om sporbare og/eller sertifiserte råvarer, bør eksakt opprinnelse for råvaren, samt logo for sertifiseringsordningen også være synlig for forbrukeren.

Med vennlig hilsen

Ane Schjolden

Seniorrådgiver, policy og kampanje